31997D0805
L 330/19
JURNALUL OFÍCIAL AL UNIUNII EUROPENE
DECIZIA COMISIEI
din 26 noiembrie 1997
privind anumite măsuri de protecție cu privire la anumite produse pescărești originare din China și de modificare a Deciziei 97/368/CE
(Text cu relevanță pentru SEE)
(97/805/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/675/CEE a Consiliului din 10 decembrie 1990 privind stabilirea principiilor care guvernează organizarea controalelor sanitar-veterinare pentru produsele introduse în Comunitate din țări terțe (1), astfel cum a fost modificată ultima dată prin Directiva 96/43/CE (2), în special articolul 19,
întrucât, la importul de produse pescărești provenite de la mai multe unități de prelucrare din China, s-a detectat prezența Vibrio parahaemolyticus;
întrucât prezența Vibrio parahaemolyticus în alimente este rezultatul unor practici de igienă greșite înainte și/sau după prelucrarea alimentelor și prezintă un potențial risc pentru sănătatea umană;
întrucât, din această cauză, nu ar mai trebui permise importurile de produse de la unitățile în cauză din China;
întrucât inspecțiile comunitare în China și rezultatele controalelor efectuate la punctele de control la frontiera Comunității au demonstrat că există potențiale riscuri pentru sănătate legate de producția și prelucrarea produselor pescărești;
întrucât Decizia 97/368/CE (3) a Comisiei, astfel cum a fost modificată prin Decizia 97/620/CE (4), privind anumite măsuri de protecție cu privire la anumite produse pescărești originare din China, prevede interzicerea importului de produse pescărești proaspete originare din China și impune cerința ca produsele pescărești congelate sau prelucrate originare din China să fie supuse, în mod sistematic, unui examen microbiologic;
întrucât Decizia 97/368/CE ar trebui revizuită până la 28 februarie 1998 și, pe baza descoperirilor recente, ar putea fi necesară prorogarea, până la 30 iunie 1998, a măsurilor prevăzute de prezenta decizie;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Prezenta decizie se aplică produselor pescărești proaspete, congelate sau prelucrate, originare din China.
Articolul 2
Statele membre interzic importul de produse pescărești, sub orice formă, care provin de la următoarele unități din China: Pingyang freezing multiple-producing factory - no 60 Jiangkou road Aojiang Pingyang, Zhejiang (Nr. codului întreprinderii 3300/02097) și Wenzhou Hongdali aquatic products processing Co. Ltda. Yanting cold storage plant Yanting, Cangnan - Zhejiang (Nr. codului întreprinderii: 3300/02083).
Articolul 3
La articolul 6 din Decizia 97/368/CE, data de „28 februarie 1998” se înlocuiește cu „30 iunie 1998”.
Articolul 4
Statele membre modifică măsurile pe care le aplică cu privire la importurile din China pentru a se conforma prezentei decizii. Statele membre informează de îndată Comisia cu privire la aceasta.
Articolul 5
Toate cheltuielile ocazionate de aplicarea prezentei decizii sunt suportate de expeditor, destinatar sau de mandatarul acestora.
Articolul 6
Prezenta decizie se adresează statelor membre.
Adoptată la Bruxelles, 26 noiembrie 1997.